পূর্ব রেলপথ (কলকাতা শহরতলি রেল)
পূর্ব রেলপথ কলকাতা শহরতলি রেল ব্যবস্থার সবচেয়ে বড় অংশ এবং এই অংশের মোট স্টেশনের সংখ্যা ২৬৬টি। এটি আদতে দুটি অংশ নিয়ে গঠিত; প্রথম অংশটি হাওড়া জংশন থেকে বর্ধমান জংশন, কাটোয়া জংশন ও গোঘাট পর্যন্ত এবং দ্বিতীয় অংশটি শিয়ালদহ থেকে লালগোলা, গেদে, কল্যাণী সীমান্ত, বনগাঁ ও হাসনাবাদ পর্যন্ত বিস্তৃত। পূর্ব রেলপথ ১৪টি রেলপথ নিয়ে গঠিত, যার মধ্যে হাওড়া সেকশনে ৫টি এবং শিয়ালদহ সেকশনে ৮টি রেলপথ রয়েছে। এছাড়া উভয় সেকশনকে সংযোগকারী রেলপথও রয়েছে। হাওড়া সেকশনে হাওড়া–বর্ধমান মেন ও হাওড়া–বর্ধমান কর্ড হচ্ছে প্রধান রেলপথ এবং হাওড়া–বেলুড় মঠ, শেওড়াফুলি–গোঘাট, ব্যান্ডেল–কাটোয়া ও বর্ধমান–কাটোয়া হচ্ছে শাখা রেলপথ। শিয়ালদহ সেকশনে শিয়ালদহ–রাণাঘাট–গেদে হচ্ছে প্রধান রেলপথ এবং কল্যাণী–কল্যাণী সীমান্ত, রাণাঘাট–লালগোলা, কালীনারায়ণপুর–শান্তিপুর–কৃষ্ণনগর, রাণাঘাট–বনগাঁ, দমদম–বনগাঁ ও বারাসত–হাসনাবাদ হচ্ছে শাখা রেলপথ। নৈহাটি–ব্যান্ডেল শাখা রেলপথ পূর্ব রেলপথের দুই সেকশনের মধ্যে সংযোগ স্থাপন করে।